Diego Fuser

Diego Fuser (nassù a La Venerìa, a j'11 ëd Novèmber dël 1968) a l'é stàit un fotbaleur piemontèis che a l'ha sempre giugà al sénter dël camp.

Chërsù ant ij giovo dël Turin a l'é peui ruvà a la prima squadra, anté che a l'ha giugà franch bin ant la stason 1988/89 e n'ani dòp a l'é passà al Milan. Al Milan a l'ha vagnà lë scudet dël 1992, la Copa dij Campion dël 1990 e la Copa Antërcontinental.

An giugand nen assé a Milan, ant la stagion 1992/93 a l'é passà a la Lassio an furnend ël prim campionà con des grije marcà. Bele-lì a l'é restà fin-a 'l 1998 an vagnand la Copa Italia. Ant l'istà ëd col ann-lì a l'é passà al Parma anté che a l'ha vagnà la Copa Italia, la Copa UEFA e la Super Copa Italian-a.

Dòp tre bon-e stagion al Parma, Fuser a l'é tramudasse a la Roma andoa a l'avìa nen possibilità 'd giughé e për sòn, ant la stagion 2003/04, a l'ha sernù d'andé torna al Turin an Serie B, anté che a l'ha furnì soa atività 'd fotbaleur professionista.

Ant l'istà dël 2004 a l'ha giugà al Canèj, che, ansema a l'àutr giugador dël Tòr, Gigi Lentini, a l'ha portà an Serie D.

Sempre con Lentini a gieuga ant la Savijanèisa ant la stagion 2008/09.

A l'ha giugà 25 vire con la selession italian-a an fasend-ne part ai Campionà Europengh dël 1996. 

Fuser, Diego
Categorìa:La Venerìa